**ΔΗΜΟΣΙΟΓΡΑΦΙΚΗ ΔΙΑΣΚΕΨΗ**

**ΤΟΥ ΝΕΟΥ ΑΡΧΗΓΟΥ ΑΣΤΥΝΟΜΙΑΣ Κ.ΚΥΠΡΟΥ ΜΙΧΑΗΛΙΔΗ**

**11.06.2019**

- Αγαπητοί εκπρόσωποι των Μέσων Μαζικής Ενημέρωσης.

- Αγαπητές συναδέλφισσες και συνάδελφοι

- Κυρίες και κύριοι,

- Φίλες και φίλοι

Κατ΄ αρχάς θα ήθελα να σας ευχαριστήσω για την παρουσία σας στη δημοσιογραφική διάσκεψη, με την ευκαιρία της ανάληψης των καθηκόντων μου ως νέου Αρχηγού Αστυνομίας.

Είναι πολύ καλά γνωστές οι συνθήκες κάτω από τις οποίες ανέλαβα την Αρχηγία της Αστυνομίας, καθ΄ ον χρόνο ο Οργανισμός μας, βρισκόταν σε μια πολύ καλή πορεία εκσυγχρονισμού, βελτίωσης και αποτελεσματικότητας.

Γι΄ αυτό, στη συνάντησή μας αυτή, δεν πρόκειται να εξαγγείλω αλλαγή οράματος ή αποστολής, ούτε άλλων σημαντικών προτεραιοτήτων.

Θα αναφερθώ στους πέντε βασικούς άξονες, οι οποίοι θεωρώ ότι αποτελούν αυτή τη στιγμή, τους στόχους, στους οποίους κατά την άποψή μας θα πρέπει να επικεντρωθούμε, με σκοπό την αλλαγή της όποιας αρνητικής εικόνας έχει δημιουργήσει για την Αστυνομία η πρόσφατη συγκυρία. H επαναβεβαίωση και o επανακαθορισμός των επιδιώξεων και προτεραιοτήτων μας, θα συμβάλουν ώστε να ανακτηθούν από την Υπηρεσία μας, το κύρος και η θέση που της αναλογεί.

Οι πέντε λοιπόν άξονες τους οποίους θα αναπτύξω στη συνέχεια είναι οι εξής:

1. **Το όραμα/προτεραιότητες και στρατηγικοί στόχοι της Αστυνομίας**
2. **Η ανάκτηση της εμπιστοσύνης της Κοινωνίας προς την Αστυνομία και η αύξηση του αισθήματος ασφάλειας**
3. **Η περαιτέρω βελτίωση των σχέσεων μας με τον πολίτη**
4. **Τα ειδικά βελτιωτικά και άλλα συγκεκριμένα μέτρα, σε σχέση με τις διαδικασίες διερεύνησης των περιστατικών ελλειπόντων προσώπων και άλλων, παρόμοιας φύσεως υποθέσεων**
5. **Η αποκατάσταση του κύρους της Αστυνομίας και εξύψωση του ηθικού των μελών μας.**

Γνωρίζετε πολύ καλά, ότι η συγκυρία που αντιμετωπίζουμε αυτή την περίοδο δεν είναι εύκολη. Η Αστυνομία και γενικότερα η κυπριακή κοινωνία, έχουν βιώσει ένα ειδεχθές, φρικιαστικό και αποτρόπαιο έγκλημα, πρωτοφανές για τα κυπριακά δεδομένα.

Ο συγκλονισμός της κοινής γνώμης και οι πιθανές παραλείψεις, λάθη και αστοχίες, άνοιξαν πληγές και απαίτησαν οδυνηρές αλλαγές και παραιτήσεις. Μετά την ανάληψη των καθηκόντων της νέας Ηγεσίας, άρχισε άμεσα μια επίπονη προσπάθεια ανασύνταξης, σκληρής δουλειάς και αδιάλειπτων, βελτιωτικών δράσεων.

Ως Αστυνομία, αναγνωρίσαμε τις αυξημένες και δικαιολογημένες απαιτήσεις αλλά και ανησυχίες της κοινωνίας στον τομέα της ασφάλειας και της προστασίας των πολιτών. Έχουμε πλήρη επίγνωση της ευθύνης που απορρέει από την αποστολή μας και τον όρκο μας στο καθήκον, ευθύνη η οποία έχει αυξηθεί κατακόρυφα με τα τελευταία τραγικά γεγονότα.

Είναι φυσικό η πολιτεία και οι πολίτες να περιμένουν περισσότερα από εμάς. Γι΄ αυτό, είμαστε έτοιμοι και αποφασισμένοι να ανταποκριθούμε στις δικαιολογημένες τους προσδοκίες και θα το πράξουμε άμεσα και αποτελεσματικά. Δεν έχουμε καιρό για χάσιμο.

Προτού μιλήσω συγκεκριμένα για όλα αυτά, επιτρέψετέ μου να απευθυνθώ σε εσάς, τους δημοσιογράφους και λειτουργούς των Μέσων Μαζικής Ενημέρωσης, εκφράζοντας για άλλη μια φορά την πρόθεσή μας, για μια ειλικρινή συνεργασία, στα πλαίσια της οποίας δηλώνουμε την ετοιμότητά μας, να δεχθούμε την οποιαδήποτε καλόπιστη κριτική.

Θεωρώ πολύ σημαντικό τον ρόλο σας ως η 4η εξουσία, γιατί ενισχύει την προσπάθειά μας για βελτίωση. Είμαστε λοιπόν ανοικτοί στη σοβαρή κριτική και έτοιμοι να αναγνωρίσουμε λάθη, παραλείψεις και αστοχίες. Η όποια κριτική για εμάς είναι καλοδεχούμενη, γιατί μας βοηθά να γινόμαστε πιο προσεκτικοί, να μελετάμε και να γινόμαστε καλύτεροι.

Η ενημέρωση των πολιτών είναι δημόσιο αγαθό και θεωρώ απαραίτητη την μεταξύ μας συνεργασία. Ευελπιστώ ότι θα συνεχίσουμε τη στενή επαγγελματική μας σχέση, όπως την έχουμε οικοδομήσει μαζί, μέσω του Γραφείου Τύπου της Αστυνομίας, όλα αυτά τα χρόνια.

Προχωρώ λοιπόν στην ανάλυση των πέντε αξόνων, οι οποίοι έχουν ήδη αναφερθεί

**ΟΡΑΜΑ-ΠΡΟΤΕΡΑΙΟΤΗΤΕΣ ΚΑΙ ΣΤΡΑΤΗΓΙΚΟΙ ΣΤΟΧΟΙ ΤΗΣ ΝΕΑΣ ΗΓΕΣΙΑΣ**

Το όραμα, οι προτεραιότητες και οι στρατηγικοί στόχοι της Αστυνομίας, δεν διαφοροποιούνται με την αλλαγή του Αρχηγού, γιατί έχουν καθοριστεί από καιρό και με συλλογική προσπάθεια.

Όλα αυτά, πηγάζουν μέσα από το Πρόγραμμα Διακυβέρνησης του Προέδρου της Δημοκρατίας, τη μελέτη πρακτικών και προσεγγίσεων άλλων χωρών, τη σύγχρονη βιβλιογραφία, τις ιδιαιτερότητες του εργασιακού περιβάλλοντος του Οργανισμού μας και την τρέχουσα οικονομική κατάσταση της χώρας μας.

Η καταπολέμηση του Σοβαρού και Οργανωμένου Εγκλήματος, της διαφθοράς, της τρομοκρατίας, της εξάπλωσης των ναρκωτικών και ψυχοτρόπων ουσιών, της παράνομης μετανάστευσης, η μείωση των τροχαίων και θανατηφόρων συγκρούσεων, η αντιμετώπιση της βίας στους αθλητικούς χώρους και αλλού, ο εκσυγχρονισμός της Αστυνομίας, η εφαρμογή της αξιοκρατίας και της χρηστής διοίκησης, είναι στην πρώτη γραμμή των προτεραιοτήτων μας.

Όμως μετά τα τραγικά γεγονότα των κατά συρροή δολοφονιών και παρά την τεράστια προσπάθεια που καταβαλλόταν από όλους εμάς για εφαρμογή των πιο πάνω στόχων και προτεραιοτήτων, αναγκαστήκαμε να διαφοροποιήσουμε τη σειρά τους, αφουγκραζόμενοι τα μηνύματα της κοινωνίας.

1. **ΑΝΑΚΤΗΣΗ ΕΜΠΙΣΤΟΣΥΝΗΣ ΤΗΣ ΚΟΙΝΩΝΙΑΣ ΠΡΟΣ ΤΗΝ ΑΣΤΥΝΟΜΙΑ ΚΑΙ ΑΥΞΗΣΗ ΤΟΥ ΑΙΣΘΗΜΑΤΟΣ ΑΣΦΑΛΕΙΑΣ**

Αγαπητοί φίλες και φίλοι,

Αναλαμβάνοντας τα καθήκοντά μου, έθεσα ως κορυφαία προτεραιότητά μου,

**(α) την ανάκτηση της εμπιστοσύνης της κοινωνίας προς την Αστυνομία.**

Αυτή δεν είναι μια αόριστη εξαγγελία. Τα στελέχη και τα μέλη μας στην συντριπτική τους πλειοψηφία επιτελούν καθημερινά σημαντικό και αξιοζήλευτο έργο. Κατά συνέπεια, δεν έχουμε άλλη επιλογή παρά να επιστρατεύσουμε, όλη τη δύναμη, τη γνώση και την εμπειρία μας, για να κάνουμε με τον καλύτερο δυνατό τρόπο, αυτά που η κοινωνία αναμένει από εμάς.

Το αίσθημα ασφάλειας των πολιτών είναι άρρηκτα συνδεδεμένο με την εμπιστοσύνη τους προς την Αστυνομία. Σε αυτό το επίπεδο έχουμε λάβει πρόσφατα, μια σειρά αποφάσεων και μέτρων, που σχετίζονται με την ενίσχυση των μελών μας **στην πρώτη γραμμή του καθήκοντος**. Τα μέτρα αυτά, αποφασίστηκαν με εσωτερικές ανακατατάξεις που έγιναν και θα συνεχιστούν.

Όλα αυτά, έχουν σχέση με:

* την ενίσχυση της αποτελεσματικότητας στην πάταξη του εγκλήματος,
* την καλύτερη στελέχωση των Τμημάτων Ανίχνευσης του Εγκλήματος, της Τροχαίας, των Αστυνομικών Σταθμών και
* την αναβάθμιση της φυσικής παρουσίας της Αστυνομίας στους δρόμους και δίπλα στον πολίτη

Από τις 3 Ιουνίου, τα νέα μέλη μας που προσλήφθηκαν και έτυχαν εκπαίδευσης στην Αστυνομική Ακαδημία, βρίσκονται στο καθήκον και ενισχύουν το έργο μας. Πρόκειται για 95 δόκιμους Αστυνομικούς, οι οποίοι βρίσκονται στο 2ο χρόνο εκπαίδευσής τους.

Όλα αυτά τα μέλη, με οδηγίες μας τους ανατέθηκαν ανακριτικά καθήκοντα και προς τούτο έχουν τοποθετηθεί σε συγκεκριμένες Υπηρεσίες, Σταθμούς και Κλάδους, δίδοντας τη δυνατότητα στους Αστυνομικούς Διευθυντές, να ενισχύσουν ταυτόχρονα με έμπειρα μέλη τα Επαρχιακά ΤΑΕ, ΟΠΕ, και άλλα νευραλγικά Τμήματα. Σε λίγες μέρες, αναμένεται και η τοποθέτηση άλλων δοκίμων Αστυνομικών στις Αστυνομικές Διευθύνσεις, Τμήματα και Μονάδες.

Σημειώνεται περαιτέρω, ότι αυτή την περίοδο προωθούμε τις διαδικασίες για την πρόσληψη άλλων 200 νέων Αστυνομικών και 30 Ειδικών Αστυνομικών, θέσεις που έχουν προκηρυχτεί πρόσφατα και αναμένεται εντός των προσεχών 2-3 μηνών, οι υποψήφιοι να παρακαθίσουν σε εξετάσεις πρόσληψης. Προγραμματίζεται επίσης η πρόσληψη άλλων 200-250 Αστυφυλάκων, το έτος 2020.

Παρά τη σημερινή υποστελέχωση, η Αστυνομία είναι εκ των πραγμάτων αναγκασμένη, να επιφορτίζεται με πρόσθετες ευθύνες, οι οποίες προκύπτουν για παράδειγμα από την απειλή της τρομοκρατίας, τα μη αστυνομικής φύσεως καθήκοντα και τη δημιουργία νέων Τμημάτων. Όμως, αξιοποιούμε κατάλληλα το υπάρχον προσωπικό μας, καθορίζοντας κατά περίπτωση τις προτεραιότητές μας.

Περαιτέρω προσαρμογές στα επίπεδα αστυνόμευσης, έχουν γίνει πολύ πρόσφατα, με ενισχυμένη παρουσία σε διάφορες πόλεις και περιοχές, λόγω της έναρξης της μαζικής άφιξης τουριστών στον τόπο μας, με προτεραιότητα τα τουριστικά θέρετρα, τα αεροδρόμια και λιμάνια της χώρας.

Γνωρίζουμε τις ανάγκες και ενεργούμε παράλληλα, ώστε η φυσική παρουσία των μελών μας να εξυπηρετεί πολλαπλούς στόχους. Οι αυξημένες περιπολίες, η ποδηλατική Αστυνομία, η Κοινοτική Αστυνόμευση, είναι μερικές από τις Υπηρεσίες που ενισχύουν τους Αστυνομικούς πρώτης γραμμής.

1. **ΠΕΡΑΙΤΕΡΩ ΒΕΛΤΙΩΣΗ ΤΩΝ ΣΧΕΣΕΩΝ ΜΕ ΤΟΝ ΠΟΛΙΤΗ**

Η ενίσχυση του αισθήματος ασφάλειας, αντικατοπτρίζεται και από την ποιότητα των σχέσεων που οικοδομούμε ως Αστυνομία με την κοινωνία, ιδιαίτερα σε τοπικό επίπεδο. Όπως γνωρίζετε, η φιλοσοφία που ακολουθούμε είναι αυτή που έχει επίκεντρό της τον πολίτη, με μοντέλο αυτό της Κοινοτικής Αστυνόμευσης. Δηλαδή η συνεργασία με τους πολίτες και τις τοπικές αρχές και μέσω αυτών, η δημιουργία μιας ομπρέλας ασφάλειας για πρόληψη και έγκαιρη αντίδραση, όπου χρειαστεί.

Έχουμε καταβάλει πολλές προσπάθειες στον τομέα αυτό και ιδιαίτερα στον θεσμό του Παρατηρητή της Γειτονιάς, δημιουργώντας ένα σημαντικό και αξιοζήλευτο δίκτυο επικοινωνίας. Θέλουμε οι πολίτες να μπορούν να αισθάνονται την Αστυνομία δίπλα τους και μαζί τους. Ποτέ απέναντί τους.

Η συνεχής παρουσία της Αστυνομίας σε κοινωνικές, φιλανθρωπικές και άλλες εκδηλώσεις, ενισχύεται και αναβαθμίζεται σε όλα τα επίπεδα.

1. **ΕΙΔΙΚΑ ΒΕΛΤΙΩΤΙΚΑ ΚΑΙ ΔΙΑΔΙΚΑΣΤΙΚΑ ΜΕΤΡΑ ΣΕ ΣΧΕΣΗ ΜΕ ΤΑ ΕΛΛΕΙΠΟΝΤΑ ΠΡΟΣΩΠΑ ΚΑΙ ΑΛΛΩΝ ΠΑΡΟΜΟΙΑΣ ΦΥΣΕΩΣ ΥΠΟΘΕΣΕΩΝ**

Μετά τα πρόσφατα τραγικά γεγονότα και το πρωτοφανές έγκλημα, θέλω να γνωρίζετε ότι έχουν τεθεί σε εφαρμογή μια σειρά από μέτρα, που σχετίζονται άμεσα ή έμμεσα με τη συγκεκριμένη υπόθεση και τα ελλείποντα πρόσωπα.

Επιδίωξή μας είναι, να απαντηθούν πειστικά και στην πράξη οι οποιεσδήποτε διαφαινόμενες αδυναμίες, λάθη και παραλείψεις. Οι ενέργειες που έγιναν σε άμεσο χρόνο, επικεντρώθηκαν στα μέτρα, για την καλύτερη διερεύνηση περιπτώσεων ελλειπόντων προσώπων.

* Η εποπτεία και ο έλεγχος των υποθέσεων ελλειπόντων προσώπων ανατέθηκαν σε ειδική ομάδα στο Γραφείο Καταπολέμησης της Βίας στην Οικογένεια.
* Συγκροτήθηκαν ομάδες κατά επαρχία, που ήδη επιθεωρούν όλες τις υπάρχουσες υποθέσεις ελλειπόντων προσώπων και εξετάζουν κατά πόσο κάποιες από αυτές έχουν ελλείψεις, έτσι ώστε να καλυφθούν. (Βρισκόμαστε ήδη στο τέλος αυτής της διαδικασίας)
* Εκπονήθηκε Αστυνομική Διάταξη με ενσωμάτωση του πρωτοκόλλου ενεργειών, για τις περιπτώσεις καταγγελιών ελλειπόντων προσώπων, περιλαμβανομένων και παιδιών.
* Καταρτίζεται πρόγραμμα εκπαίδευσης στελεχών, που ασχολούνται με τη διερεύνηση τέτοιων υποθέσεων.
* Έγινε αναβάθμιση της λογισμικής εφαρμογής και των δημοσιεύσεων, σε σχέση με τα ελλείποντα πρόσωπα, στους Η.Υ της Αστυνομίας, για ευκολότερη πρόσβαση.
* Υποβάλλονται εισηγήσεις, για εξασφάλιση πρόσθετων νομικών εργαλείων, αναφορικά με παρόμοιου τύπου υποθέσεις.
* Επικαιροπόιηση του Πρωτοκόλλου του Οργανισμού HOPE FOR CHILDREN
* Ενδυνάμωση της Συνεργασίας με τις Κοινότητες και ομάδες μεταναστών.
* Αύξηση του προσωπικού (κατά 2 μέλη) της Ειδικής Ομάδας, που αναφέρθηκε πιο πάνω.
* Πραγματοποιήθηκαν συσκέψεις, για ανατροφοδότηση των ενεργειών που έγιναν κατά τη διερεύνηση των υποθέσεων και λήψη μέτρων, με σκοπό τη μη επανάληψη ενδεχομένων λαθών.
* Προγραμματίζονται πρόσθετες εκπαιδεύσεις και μετεκπαιδεύσεις, μελών που ασχολούνται με τη διερεύνηση τέτοιων υποθέσεων.
* Περιπτωσιολογική μελέτη (case study) των υπό διερεύνηση υποθέσεων, για αποφυγή μελλοντικών λαθών.
* Μελέτη των επισημάνσεων και πιθανών παραλήψεων που θα προκύψουν, από την έρευνα που διενεργείται.
* Επιδιώκεται περαιτέρω ενδυνάμωση των επαφών και σχέσεων, με ομάδες πληθυσμού και κοινότητες, με σκοπό την υποβοήθηση του ανακριτικού έργου, σε περιπτώσεις ελλειπόντων προσώπων.

Η εμπειρία που αποκτάται μέσα από τις συγκεκριμένες περιπτώσεις, επηρεάζει σφαιρικά την προσέγγιση των διαδικασιών μας και σε άλλες υποθέσεις που αφορούν ευάλωτες ομάδες. Η απόφασή μας είναι σε ανάλογης φύσεως υποθέσεις, να υπάρχει συγκεκριμένη σειρά ενεργειών και πρωτοκόλλων.

Έχω ήδη δώσει οδηγίες, ώστε να ελεγχθούν εκ νέου και προγραμματισμένα οι Αστυνομικές Διατάξεις, με σκοπό σύντομα, να ενσωματωθούν σε αυτές, πιθανές βελτιώσεις και πρωτόκολλα ενεργειών, εκεί και όπου αυτές δεν είναι ξεκάθαρες.

Επιπρόσθετα, έχουμε λάβει μια σειρά από μέτρα, που σχετίζονται με την καλύτερη αστυνόμευση στους χώρους όπου συχνάζει η μεταναστευτική κοινότητα, με σεβασμό πάντοτε στην ισότητα και διαφορετικότητα.

Είναι γνωστές οι προσπάθειες που έχουν καταβληθεί πολύ πρόσφατα, σε συγκεκριμένες περιοχές, οι οποίες αποτελούν εστίες παράνομων δραστηριοτήτων, με Αστυνομικές επιχειρήσεις και άλλες παρεμβάσεις. Τα μέτρα που έχουν ληφθεί, εξελίσσονται παράλληλα με την ανάπτυξη ενός δικτύου επικοινωνίας με τις κοινότητες των μεταναστών.

Η Αστυνομία διά μέσου του έργου της, θέλει να δώσει το μήνυμα, ότι αντιμετωπίζει όλους τους πολίτες και κατοίκους του νησιού μας, χωρίς διακρίσεις, ρατσιστικά ή φυλετικά σύνδρομα, αλλά ταυτόχρονα απαιτεί σεβασμό στους Νόμους και Κανονισμούς της χώρας. Η Αστυνομία επιδιώκει να δώσει το πραγματικό μήνυμα, ότι ενεργεί με αμεροληψία, σοβαρότητα, επαγγελματισμό και γνώμονα την προστασία της ανθρώπινης ζωής, έχοντας αυξημένη ευαισθησία απέναντι στις ευάλωτες ομάδες του πληθυσμού

Με βάση αυτές τις κατευθύνσεις:

* Έχουν δοθεί οδηγίες στον αρμόδιο Β/Αρχηγό, για προγραμματισμό σειράς επαφών, κατευθείαν με τις οργανωμένες ομάδες των μεταναστών. Θέλουμε να διαβουλευόμαστε μαζί τους και να ανταλλάζουμε σκέψεις και απόψεις, για θέματα που τους αφορούν και εμπίπτουν στην δική μας αρμοδιότητα.
* Παράλληλα, αναβαθμίζουμε τη συνεργασία μας με τους Ανεξάρτητους Θεσμούς της Πολιτείας, τους Διεθνείς Οργανισμούς, την Κοινωνία των Πολιτών και τις μη Κυβερνητικές Οργανώσεις, στηριζόμενοι σε μια σειρά Μνημονίων που έχουμε υπογράψει μαζί τους.
* Ήδη βρίσκεται σε εξέλιξη πρόγραμμα ανταλλαγής επισκέψεων, επαφών και συναντήσεων, με τους πιο πάνω Θεσμούς και Οργανώσεις.

Στις εκδηλώσεις με την ευκαιρία της Παγκόσμιας Ημέρας Πρόσφυγα, κατά τη διάρκεια των οποίων οργανώνονται πολυπολιτισμικές δραστηριότητες, η Αστυνομία είναι παρούσα σε ανώτερο και ανώτατο επίπεδο, όπως έπραξε σε παρόμοιας φύσεως εκδηλώσεις Μη Κυβερνητικών Οργανώσεων και στη μεγάλη συγκέντρωση της Ιεράς Μητρόπολης Ταμασού.

Προγραμματίζουμε επίσης δικές μας εκδηλώσεις, σε συνεργασία με άλλους φορείς, όπου θα δίδεται η ευκαιρία καλύτερης επικοινωνίας και ανάπτυξης σχέσεων εμπιστοσύνης, με τις μεταναστευτικές ομάδες και κοινότητες.

Σε μεσοπρόθεσμο ορίζοντα και με γνώμονα τον άμεσο καθορισμό, αξιολογούνται μια σειρά από ευρωπαϊκά προγράμματα για εκπαίδευση, αναβάθμιση δεξιοτήτων των μελών μας, αλλά και πιο εξειδικευμένα ζητήματα αστυνόμευσης.

Το Γραφείο Τύπου της Αστυνομίας αναλαμβάνει τέλος την οργάνωση μιας σειράς ενημερωτικών δράσεων, για τους κινδύνους που ελλοχεύουν στο διαδίκτυο, σε συνεργασία με το αρμόδιο Τμήμα της Αστυνομίας, ετοιμάζοντας απλές συμβουλές σε διάφορες βασικές γλώσσες των μεταναστών, πέραν της ελληνικής για τους αυτόχθονες κατοίκους. Το υλικό ενημέρωσης θα ετοιμαστεί με την εμπειρογνωμοσύνη των υπηρεσιών καταπολέμησης διαδικτυακού εγκλήματος.

1. **ΑΠΟΚΑΤΑΣΤΑΣΗ ΤΟΥ ΚΥΡΟΥΣ ΤΗΣ ΑΣΤΥΝΟΜΙΑΣ ΚΑΙ ΕΞΥΨΩΣΗ ΤΟΥ ΗΘΙΚΟΥ ΤΩΝ ΜΕΛΩΝ ΜΑΣ**

Αγαπητές φίλες και φίλοι,

Εκπρόσωποι των ΜΜΕ,

κυρίες και κύριοι

Η Αστυνομία είναι θεσμός άρρηκτα συνδεδεμένος με την ύπαρξη, την εξέλιξη και την καθημερινή λειτουργία του κράτους μας.

Το κύρος και η περηφάνια της Αστυνομίας μπορεί να έχουν πληγεί, αλλά - το λέω και το τονίζω - ότι οι δυσκολίες που δημιουργήθηκαν, μας έχουν πεισμώσει. Μας έχουν θέσει σε συναγερμό, γιατί τα στελέχη μας όλων των βαθμίδων, διαθέτουν δυνάμεις και έχουν ικανότητες. Είναι άνθρωποι, με αξιοπρέπεια και ευαισθησίες.

Πολλοί είναι αυτοί που διακρίνονται καθημερινά, για την αυταπάρνηση, την προσήλωση στο καθήκον και την αποστολή τους, προσφέροντας ανεκτίμητες υπηρεσίες στην κοινωνία και τους συμπολίτες μας.

Έχω απευθυνθεί ήδη στα μέλη μας, δίδοντας το σύνθημα για μια **νέα αρχή**! Απέναντι στις δυσκολίες δίδει απάντηση, η σκληρή και επίμονη εργασία, η εγρήγορση, ο περισσότερος επαγγελματισμός, ο αυστηρότερος έλεγχος, η πειθαρχία και η ικανότητά μας, να μαθαίνουμε από τα λάθη μας. Με λογισμό και με σύνεση γυρίζουμε σελίδα.

Αυτή την περίοδο, έχω προγραμματίσει επισκέψεις στις Αστυνομικές Διευθύνσεις, Τμήματα και Μονάδες που βρίσκονται σε εξέλιξη, για επαφή με τη βάση. Να ακούσω από όλους αν είναι δυνατόν, τις σκέψεις, επιφυλάξεις, πιθανά παράπονα, εισηγήσεις και να αφουγκραστώ τις ανησυχίες του απλού μέλους μας.

Μέσα από αυτές τις συναντήσεις, προκύπτουν και άλλες συμπληρωματικές ενέργειες, με βάση τις ανάγκες και τις προτεραιότητές μας, σε όλες τις επαρχίες, τις οποίες λαμβάνουμε σοβαρά υπόψη.

Είναι με μεγάλη ικανοποίηση, που βλέπω αυτές τις μέρες, τον ενθουσιασμό, το ενδιαφέρον και την όρεξη για δουλειά από τα μέλη μας, που με κάνει να νιώθω και περήφανος αλλά και αισιόδοξος ότι θα τα καταφέρουμε.

Η Αστυνομία έχει τεράστιες δυνατότητες. Η δική μου ευθύνη μαζί με την υπόλοιπη Ηγεσία, είναι να μεγιστοποιήσουμε την απόδοση των μελών μας και θα τα καταφέρουμε. Θα δουλέψουμε πιο μεθοδικά, ώστε να φέρουμε απτά και ορατά αποτελέσματα. Καλώ δε τους συμπολίτες μας, να μας δώσουν πίστωση χρόνου και δεν θα διαψευσθούν.

Σε αυτή την προσπάθεια που έχει αρχίσει και θα συνεχιστεί τους επόμενους μήνες, προσμετρούν η εμπειρία, η γνώση, η αξιοπιστία, η θέληση και η εντιμότητα της νέας Ηγεσίας.

Έχω τονίσει πολύ πρόσφατα, ότι είμαι έτοιμος **«να βάλω πλάτη»** και να στηρίξω τον κάθε **συνεπή Αστυνομικό.**

* Θα επιβραβεύσω τους ικανούς και θα συμπεριφερθώ δίκαια, αμερόληπτα και αξιοκρατικά σε όλους
* Θα δώσω ευκαιρίες για βελτίωση και συνεχή εκπαίδευση στο κάθε ευσυνείδητο μέλος μας
* Θα μεριμνήσω για την ευημερία των Αστυνομικών και τις καλύτερες συνθήκες εργασίας τους. Οι νέες κτιριακές εγκαταστάσεις σε δύο Αστυνομικές Διευθύνσεις (Πάφου και Αμμοχώστου), προσφέρουν αυτή την ευημερία και άνεση. Βρισκόμαστε περαιτέρω στο τελικό στάδιο, για αποπεράτωση και άλλων εγκαταστάσεων, όπως η ΑΔΕ Μόρφου.
* Άλλο σημαντικό επίτευγμα για την ευημερία των μελών μας, είναι το γεγονός ότι προ ολίγων ημερών, έχει συμφωνηθεί η εναρμόνιση του ωραρίου της Αστυνομίας, με αυτό της υπόλοιπης Δημόσιας Υπηρεσίας, ένα πρόβλημα που παρέμενε άλυτο για δεκαετίες.

Η στήριξη στα μέλη μας είναι δεδομένη και αποδεδειγμένη. Θα είμαι όμως **άτεγκτος,** με όσους δεν θέλουν ή δεν μπορούν να επιτελέσουν το λειτούργημα του Αστυνομικού, τίμια, αντικειμενικά, ακριβοδίκαια, αμερόληπτα, με σύνεση και επαγγελματισμό.

Η διαφθορά άρχισε να δέχεται καίρια πλήγματα, με τη λειτουργία της Υπηρεσίας Εσωτερικού Ελέγχου. Η Αστυνομία γίνεται καλύτερη, με την προσφορά και συμμετοχή του συνόλου των μελών, σε όλες τις βαθμίδες.

Η επιτυχία είναι η συνισταμένη μιας συλλογικής προσπάθειας και σε καμία περίπτωση θα επιτρέψω, η Υπηρεσία μας να προχωρεί με τους ρυθμούς των λιγότερο ικανών και των μετρίων. Η κρισιμότητα των ημερών, δεν στηρίζει καθόλου αυτή την προσέγγιση.

Ο Οργανισμός μας γίνεται καλύτερος, μέσα από την προγραμματισμένη συνολική αναδιοργάνωσή του, στη βάση ενός σχεδιασμού, με πρότυπα και προδιαγραφές ανάλογων Οργανισμών Επιβολής του Νόμου, σε προηγμένες χώρες. Η προσπάθεια αυτή που είναι τροχιοδρομημένη, προχωρεί γρήγορα και σταθερά. Στο βραχυπρόθεσμο μέλλον, θα έχουμε μια Αστυνομία σύγχρονη, ανανεωμένη και δυνατή.

Αγαπητοί φίλες και φίλοι,

Η διαδικασία εκσυγχρονισμού που άρχισε ο προκάτοχός μου Ζαχαρίας Χρυσοστόμου, συνεχίζεται. Εξ άλλου, η πορεία που έχει χαραχτεί, αποτελεί συλλογική απόφαση της Ηγεσίας. Γιατί ο κάθε ζωντανός Οργανισμός πρέπει να αλλάζει και να εξελίσσεται. Το μειονέκτημα τέτοιων αλλαγών είναι ότι χρειάζονται χρόνο για να αποδώσουν. Το πλεονέκτημα όμως, είναι ότι δημιουργούν τις προϋποθέσεις για στέρεα βήματα προόδου και αποφέρουν μακροπρόθεσμα, όφελος για το σύνολο της κοινωνίας και του κράτους.

Επισημαίνω και πάλιν ότι:

* Η Αστυνομία βγάζει σήμερα στην πρώτη γραμμή, εκεί και όπου χρειάζεται, τους πρώτους Αστυνομικούς, οι προσλήψεις των οποίων έγιναν με αναβαθμισμένα κριτήρια. Είναι μια σημαντική και χειροπιαστή πρόοδος, που την αξιοποιούμε στην πιο κατάλληλη περίοδο.
* Υιοθετούμε κριτήρια στις μεταθέσεις και εφαρμόζουμε το θεσμό της εναλλαξιμότητας.
* Έχουμε ετοιμάσει και καταθέσαμε τις εισηγήσεις μας για το νέο νομοσχέδιο, που αφορά στα κριτήρια ανέλιξης και αναμένουμε την αποδοχή του.
* Η Αστυνομική εκπαίδευση και μετεκπαίδευση, έχουν αναβαθμιστεί με την εισαγωγή πανεπιστημιακού επιπέδου προγραμμάτων. Πρόσφατα δε, η Αστυνομική Ακαδημία έχει εξασφαλίσει από τον Φορέα Διασφάλισης και Πιστοποίησης Ποιότητας της Ανώτερης Εκπαίδευσης, Ιδρυματική Πιστοποίηση, καθώς και πιστοποίηση του προγράμματος εκπαίδευσης των δοκίμων Αστυνομικών.
* Εφαρμόζουμε το μοντέλο της Κοινοτικής Αστυνόμευσης, με πτυχές που σχετίζονται με την έξυπνη αστυνόμευση, η οποία αξιοποιεί την τεχνολογία και την πληροφορία.
* Αναβαθμίζουμε τις υπηρεσίες στήριξης, ευημερίας και ασφάλειας του ανθρώπινου δυναμικού μας.
* Η εναρμόνιση του ωραρίου έχει ήδη αναφερθεί.
* Γίνεται προσπάθεια για αναβάθμιση των κλιμάκων εισδοχής και ανέλιξης των Αστυνομικών μας.

Σε εξέλιξη βρίσκονται και άλλες θεσμικές και διαρθρωτικές αλλαγές της Αστυνομίας, αλλά δεν θα ήταν χρήσιμο σε αυτή την πρώτη μας επικοινωνία να μακρυγορήσω.

Η ουσία της προσπάθειάς μας είναι, να καταστήσουμε την Αστυνομία ένα Οργανισμό που να ενισχύει την ασφάλεια των πολιτών και να προσφέρει αξιόλογες υπηρεσίες στην κοινωνία.

Αγαπητοί φίλες και φίλοι

Η πορεία βελτίωσης και ανάπτυξης της Αστυνομίας, μπορεί να έχει υποστεί πλήγματα το τελευταίο διάστημα, αλλά αυτή η προσπάθεια δεν θα ανακοπεί.

Είμαστε ένας Οργανισμός με τεράστια αποστολή, πολλαπλές και διαρκείς ευθύνες, αλλά και σημαντικές δυνατότητες. Καθημερινά, πλήθος από ικανά και ευσυνείδητα στελέχη, εργάζονται με επαγγελματισμό, για να φέρουν σε πέρας την αποστολή αυτή. Ως είναι φυσικό, η κοινωνία μας κρίνει και μας αξιολογεί.

Η ευθύνη μας ως Ηγεσία είναι, αυτές τις δυνατότητες να τις αξιοποιούμε πλήρως, ώστε να δίδουμε την ευκαιρία στους πιο ικανούς να ξεχωρίζουν και στους υπόλοιπους να βελτιωθούν. Η αξιοκρατία και η χρηστή διοίκηση είναι για μας φάρος και καθοδηγητής. Θέλω να επαναλάβω ότι στο επίκεντρο των ενεργειών μας είναι η λήψη μέτρων για:

* Αύξηση του αισθήματος ασφάλειας των πολιτών.
* Ενίσχυση της αποτελεσματικότητας της Αστυνομίας.
* Ενδυνάμωση της φυσικής παρουσίας της, δίπλα στους πολίτες.
* Αναβάθμιση των μηχανισμών ουσιαστικής διαβούλευσης της Αστυνομίας με την κοινωνία, περιλαμβανομένων των μεταναστών και των ευάλωτων ομάδων πληθυσμού.
* Στήριξη του σωστού, ευσυνείδητου και επαγγελματία Αστυνομικού.

Το μήνυμά μας προς την κοινωνία, είναι ότι θα ξανακερδίσουμε το στοίχημα! Συμπορευόμαστε με τους προβληματισμούς και τις ανησυχίες των συμπολιτών μας. Επιστρατεύουμε κάθε ικμάδα δύναμης, γνώσης και εμπειρίας, για να δώσουμε ξανά την ελπίδα. Το θέλουμε και το μπορούμε. Δεν είμαστε αλάνθαστοι. Έχουμε όμως συναίσθηση της σοβαρότητας της αποστολής μας και πιστεύουμε στο ανθρώπινο δυναμικό μας, που αποτελεί κομμάτι της κυπριακής κοινωνίας και σάρκα από τη σάρκα της.

**ΖΗΤΟΥΜΕ ΝΑ ΜΑΣ ΕΜΠΙΣΤΕΥΤΕΙΤΕ.**